Salud deoc'h!  Evit ar gerioù implijet: a-du on eo simploc'h ober gant adveziant eget enlugellant, deoc'h da welet da c'houde. Ret eo, d'am soñj, klask implij ar gerioù a vo ar fraesañ evit an implijerien.    Evit troidigezh Ubuntu, hon eus dibabet ober gant ar gerioù da heul (ne lâran ket eo ar re welañ, lakaat a ran anezho amañ evit gellout keñveriañ):  -plugin: adveziant  -view: aozañ/pe c'hoazh  kinnig (d'am soñj e rimp gant "kinnig" kentoc'h eget aozañ)  Hag evit ar gerioù all evel "gwereañ", ardeiñ hag all, d'am soñj int re arbennik evit bezañ implijet amañ, padal e vez komprenet diouzhtu petra eo aozañ/kinnig, merañ, hag all...  D'am soñj din-me eo arabat klask bezañ re dost eus ar c'heriaoueg saoznek orin, rak ar pal n'eo ket treiñ, met azasaat, ha kinnig ur "produ" troet brav met a chom aes da implij. Ma vez implijet re a c'herioù nevez, e vo digalonekaet buan an dud, hag e vo  adkemeret ar meziant e galleg, peogwir e vo aesoc'h. Ne lâran ket eo ret simplaat betek paouraat ar c'heriaoueg, ret eo kaout ur c'hempouezh etre an daou. Dreist holl pa vez frazennoù displegañ evit dibaboù 'zo, eo gwelloc'h chom hep implij daou pe tri ger arbennik, pe ne vo komprenet nag ar ger, nag an displegadenn.  Ma mennozh din-me eo.  N'on ket amañ evit pismigañ, din-me n'eus diforc'h ebet etre "a-du on" pe "a-du 'maon", kompren a ran an daou, klevout a ran "a-du on", ha ma lârit emañ e-barzh  geriadur bras ar brezhoneg, eo mat din. Traouachoù a seurt-se ne zedennont ket ac'hanon (nemet e vefe fazioù e gwirionez). Memestr evit pajenn pe pajennad, aze e kav din emañ ar wirionez ganeoc'h kentoc'h, met se 'zo traoù bihan, d'an droour da zibab.    Padal, evit ar peurrest, e kav din eo ret deomp en em c'houlenn: evit piv e reomp al labour-se? ha perak?  Respont a rin evit an droidigezh a ran eus Ubuntu:  -Treiñ a ran evidon da gentañ, met ivez gant ar spi e vo implijet gant ar muiañ a  dud posubl, er skolioù, en tiegezhioù, ha me oar-me. Met evit se eo ret ober gant gerioù anavezet gant an holl. Un urzhiataer a zo un ostilh evit sevel traoù all, ha ma vez kemeret muioc'h a amzer da glask kompren anvioù ar meuziadoù eget klask kas da benn ar pezh hon eus d'ober, neuze n'eo ket bet tizhet pal an droidigezh. Setu perak e klaskan ober gant gerioù simpl ha fraes, evit ma vo komprenet an aesañ posubl, zoken gant tud n'int ket boas da implij urzhiataerezioù.      Setu! Spi m'eus  e vo simplaet un tamm mat ho troidigezhioù ganeoc'h. Rak d'am soñj e vo kalz muioc'h a dud prest d'ober gant meziantoù e brezhoneg da c'houde     Kalon deoc'h da genderc'hel!  Giulia